**Infern de toamnă**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Suntem fluizi ca lacrimile ploii

Curgând pe chipul geamului opac,

Tomnatic vântu-nlănțuie strigoii

De ramurile bietului copac

Ce până ieri îşi contura splendoarea

Deasupra noastră şi credeam că-ncet

O să plecăm odată cu-nserarea

Spre alte vieţi, dar n-am niciun regret,

Când mă preling pe pieptul tău fierbinte,

E vara mai reală decât crezi,

Ah, buzele dac-ar găsi cuvinte

Ţi-ar spune ce cărare să urmezi.

- O lacrimă din curcubeul sorții

Pe-obrazul toamnei picură încet,

Cocorii albi stau triști în fața porții

Și vor să treacă granița-n duet.

Canicula își spală fața-n ploaie,

Copacii dau pământului tribut,

O frunză care ieri dansa vioaie

Dă vântului tomnatic un sărut.

Eu mă gândesc la vara care pleacă

Spre continente sudice, ’napoi,

Te rog, opreşte-o tu, iubito,-n joacă,

S-o împărţim, o vreme, amândoi.

Liliana Trif Ioan Grigoraș